Qishloq xoʻjaligi ekinlari zararkunandalari, kasalliklari va begona oʻtlarning tarqalish maydonlarini aniqlash tartibi toʻgʻrisida nizomni tasdiqlash haqida
(resolution, 2024-07-26)

Qishloq xoʻjaligi ekinlarini himoya qilish boʻyicha xizmatlar sifatini yaxshilash hamda qishloq xoʻjaligi ekinlari zararkunandalari, kasalliklari va begona oʻtlarga qarshi kurashish boʻyicha xizmatlar koʻrsatish tariflarini shakllantirilishini tartibga solish maqsadida Vazirlar Mahkamasi qaror qiladi: 1. Qishloq xoʻjaligi ekinlari zararkunandalari, kasalliklari va begona oʻtlarning tarqalish maydonlarini aniqlash tartibi toʻgʻrisida nizom ilovaga muvofiq tasdiqlansin. 2. Oʻzbekiston Respublikasi Qishloq xoʻjaligi vazirligi, “Oʻzagrokimyohimoya” aksiyadorlik jamiyati: manfaatdor vazirlik va idoralar bilan birgalikda bir oy muddatda qishloq xoʻjaligi ekinlari zararkunandalari, kasalliklari va begona oʻtlarga qarshi kurashish boʻyicha xizmatlar koʻrsatish tariflarini shakllantirish metodologiyasini nazarda tutuvchi tavsiya ishlab chiqib, belgilangan tartibda tasdiqlasin; mazkur tavsiyani amaliyotda foydalanish uchun joylarga yetkazilishini taʼminlasin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Z.T. Mirzayev va Oʻzbekiston Respublikasi qishloq xoʻjaligi vaziri B.T. Yusupov zimmasiga yuklansin. 1. Mazkur Nizom qishloq xoʻjaligi ekinlari zararkunandalari, kasalliklari va begona oʻtlar tarqaladigan maydonlarni aniqlash tartibini belgilaydi. 2. Qishloq xoʻjaligi ekinlari zararkunandalari, kasalliklari va begona oʻtlarning tarqalish maydonlarini aniqlash oʻsimliklarni himoya qilish tadbirlarini rejalashtirish, zarur kimyoviy, biologik himoya vositalarga boʻlgan talabni aniqlash va tadbirlarni amalga oshirish muddatlarini belgilash maqsadida amalga oshiriladi. 3. Qishloq xoʻjaligi ekinlari zararkunandalari, kasalliklari va begona oʻtlari tarqaladigan maydonlarni aniqlash hududlarning fitosanitariya monitoringi asosida oʻsimliklarni samarali muhofaza qilishni bashorat qilish orqali amalga oshiriladi. 4. Oʻsimliklarni himoya qilishni bashorat qilish quyidagi bashorat turlari va usullari orqali amalga oshiriladi: uzoq muddatli bashoratlar; qisqa muddatli bashoratlar; fenologik kuzatuv. 5. Uzoq muddatli bashorat besh yildan kam boʻlmagan muddat natijalari asosida tuziladi. Bunday bashoratlar ilmiy-tadqiqot muassasalari tayyorlagan tavsiyalar asosida joylardagi oʻsimliklarni himoya qilish mutaxassislari tomonidan yigʻilib, tegishli axborotning maksimal miqdori asosida tuziladi. 6. Qisqa muddatli bashorat bir necha kundan bir oy muddat ichida tarqaladigan zararli organizmlar uchun ishlab chiqiladi. Qisqa muddatli bashorat fitosanitar holatni aniqlash, qoʻshimcha chora-tadbirlarni amalga oshirish yoki muayyan ekologik vaziyat uchun keraksiz boʻlgan tadbirlarni oʻzgartirish maqsadida amalga oshiriladi. 7. Zararkunandalar va ekinlarning rivojlanishi boʻyicha fenologik kuzatuv davomida muayyan ekologik sharoitlarda ularning oʻzgarish ehtimoli darajasi yoki maʼlum fazalarini boshlanishini belgilash maqsadida amalga oshiriladi. Fenologik kuzatuvlar muayyan ekologik sharoitlarda alohida turlarning mumkin boʻlgan zararini aniqlash uchun va unga qarshi kurashni optimal muddatini belgilashga asos boʻlib xizmat qiladi. 8. Qishloq xoʻjaligi ekinlari zararkunandalari, kasalliklari va begona oʻtlarning tarqalish maydonlarini aniqlash ilovadagi sxema asosida amalga oshiriladi. 9. Oʻsimliklar karantini va himoyasi tuman boʻlimlari mutaxassislari tomonidan oʻsimliklarni himoya qilishni bashorat qilish tadbirlari har yili noyabr oyining 10-sanasigacha zararli organizmlarning qishlovdagi zaxirasini aniqlash maqsadida tuproq namunalari, dala atroflaridagi oʻsimlik qoldiqlari, daraxt poʻstloqlari va novdalarida kuzatuv ishlari olib borish orqali amalga oshiriladi. 10. Bashorat ishlarini amalga oshirishda tuman hududlarida hamda fermer xoʻjaliklarida oʻtgan yilda zararli organizmlar tarqalgan maydonlar tahlil qilinadi. 11. Oʻsimliklar karantini va himoyasi tuman boʻlimlari mutaxassislari tomonidan qishloq xoʻjaligi ekinlari zararkunandalari, kasalliklari va begona oʻtlarning tarqalish maydonlari boʻyicha tahliliy maʼlumotlar jamlanib, tumanlar qishloq xoʻjaligi boʻlimlari, tumanlar Fermer, dehqon xoʻjaliklari va tomorqa yer egalari kengashlari bilan kelishgan holda Qoraqalpogʻiston Respublikasi Oʻsimliklar karantini va himoyasi agentligiga hamda viloyatlar Oʻsimliklar karantini va himoyasi boshqarmalariga (keyingi oʻrinlarda — hududiy boshqarmalar) taqdim etiladi. 12. Qishloq xoʻjaligi ekinlari zararkunandalari, kasalliklari va begona oʻtlarning tarqalishi prognozi toʻgʻrisidagi maʼlumotlar hududiy boshqarmalar tomonidan har yili noyabr oyining 20-kunigacha tumanlar boʻyicha jamlanib Qoraqalpogʻiston Respublikasi Qishloq xoʻjaligi vazirligi va viloyatlar qishloq xoʻjaligi boshqarmalari, Qoraqalpogʻiston Respublikasi va viloyatlar Fermer, dehqon xoʻjaliklari va tomorqa yer egalari kengashlari bilan kelishgan holda Oʻzbekiston Respublikasi Qishloq xoʻjaligi vazirligi huzuridagi Oʻsimliklar karantini va himoyasi agentligiga (keyingi oʻrinlarda — Agentlik) taqdim etiladi. 13. Agentlik, Oʻsimliklar karantini va himoyasi ilmiy-tadqiqot instituti, Qishloq xoʻjaligi vazirligi mutaxassislari bilan birgalikda har yili dekabr oyining 31-sanasigacha Qoraqalpogʻiston Respublikasi va viloyatlardan qishloq xoʻjaligi ekinlari zararkunandalari, kasalliklari va begona oʻtlarning tarqalish bashorati toʻgʻrisidagi maʼlumotlar olinib, umumalashtiriladi. 14. Qishloq xoʻjaligi ekinlari zararkunandalari, kasalliklari va begona oʻtlarning tarqalish bashorati toʻgʻrisidagi maʼlumotlar koʻp yillik agrometeorologik va zararli organizmlarning tarqalishi toʻgʻrisidagi maʼlumotlar asosida tahlil qilinadi. 15. Oʻsimliklarni himoya qilish sohasi boʻyicha mutaxassislar va olimlarning tahlillari natijasi asosida qishloq xoʻjaligi ekinlari zararkunandalari, kasalliklari va begona oʻtlarning tarqalish xavfini kuzatish va bartaraf etish boʻyicha tavsiyanomalar ishlab chiqiladi. 16. Agentlik, Oʻsimliklar karantini va himoyasi ilmiy-tadqiqot instituti tomonidan har yili yanvar oyining 15-kunigacha qishloq xoʻjaligi ekinlari zararkunandalari, kasalliklari va begona oʻtlarning tarqalish xavfini kuzatish va bartaraf etish boʻyicha tavsiyanomalar Qishloq xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashiga hamda hududiy boshqarmalarga amaliyotda foydalanish uchun yuboriladi. Shuningdek, qishloq xoʻjaligi ekinlari zararkunandalari, kasalliklari va begona oʻtlarning tarqalish xavfini kuzatish va bartaraf etish boʻyicha tavsiyanomalar Qishloq xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashi, Agentlik oʻzlarining rasmiy veb-saytlarida eʼlon qiladi. 17. Qishloq xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashi, Agentlik bilan birgalikda Qishloq xoʻjaligi ekinlari zararkunandalari, kasalliklari va begona oʻtlarning tarqalishning oldini olish boʻyicha har yili kompleks chora-tadbirlar rejasini ishlab chiqib, amalga oshiradi. 18. Ushbu Nizomda tartibga solinmagan masalalar, shuningdek uni qoʻllashda yuzaga keladigan kelishmovchiliklar qonunchilikda belgilangan tartibda hal etiladi. 19. Mazkur Nizom talablari buzilishida aybdor boʻlgan shaxslar qonunchilikda belgilangan tartibda javob beradilar. Bosqichlar Masʼullar Amalga oshiriladigan ishlar Muddat 1-bosqich Oʻsimliklar karantini va himoyasi tuman boʻlimlari, tumanlar Qishloq xoʻjaligi boʻlimlari, tumanlar Fermer, dehqon xoʻjaliklari va tomorqa yer egalari kengashlari. 1. Zararli organizmlarning qishlovdagi zaxirasini aniqlash maqsadida tuproq namunalari. dala atroflaridagi oʻsimlik qoldiqlari. daraxt poʻstloqlari, novdalarida kuzatuv ishlari olib boriladi. 2. Oʻtgan yilda zararli organizmlar tarqalgan maydonlar tahlil qilinadi. 3. Maʼlumotlar jamlanib, tumanlar Qishloq xoʻjaligi boʻlimlari, tumanlar Fermer, dehqon xoʻjaliklari va tomorqa egalari kengashlari bilan kelishilgan holda Qoraqalpogʻiston Respublikasi Oʻsimliklar karantini va himoyasi agentligi hamda viloyatlar va Toshkent shahar Oʻsimliklar karantini va himoyasi boshqarmalariga taqdim etiladi. noyabr oyining 10 sanasigacha 2-bosqich Qoraqalpogʻiston Respublikasi Oʻsimliklar karantini va himoyasi agentligi hamda viloyatlar va Toshkent shahar Oʻsimliklar karantini va himoyasi boshqarmalari, Qoraqalpogʻiston Respublikasi Qishloq xoʻjaligi vazirligi va viloyatlar Qishloq xoʻjaligi boshqarmalari, Qoraqalpogʻiston Respublikasi va viloyatlar Fermer, dehqon xoʻjaliklari va tomorqa yer egalari kengashlari. 1. Tumanlardan olingan maʼlumotlar jamlanadi. 2. Maʼlumotlar Qoraqalpogʻiston Respublikasi Qishloq xoʻjaligi vazirligi va viloyatlar Qishloq xoʻjaligi boshqarmalari, Qoraqalpogʻiston Respublikasi va viloyatlar Fermer, dehqon xoʻjaliklari va tomorqa yer egalari kengashlari bilan kelishilgan xolda Agentlikka taqdim etiladi. noyabr oyining 20 sanasigacha 3-bosqich Agentlik, Oʻsimliklar karantini va himoyasi ilmiy-tadqiqot instituti. Qishloq xoʻjaligi vazirligi. 1. Qoraqalpogʻiston Respublikasi va viloyatlar kesimidagi maʼlumotlar umumlashtiriladi. 2. Umumlashtirilgan maʼlumotlar koʻp yillik agrometeorologik maʼlumotlar va zararli organizmlarning tarqalishi toʻgʻrisidagi maʼlumotlar asosida tahlil qilinadi. 3. Mutaxassislar va olimlarning tahlillari asosida kelgusi yil uchun zararkunandalar, kasalliklar va begona oʻtlarning tarqalishi va rivojlanishi toʻgʻrisida uzoq muddatli bashorat boʻyicha tavsiyanomalar ishlab chiqiladi. dekabr oyining 31 sanasigacha 4-bosqich Agentlik, Oʻsimliklar karantini va himoyasi ilmiy-tadqiqot instituti. 1. Kelgusi yil uchun zararkunandalar, kasalliklar va begona oʻtlarning tarqalishi va rivojlanishi toʻgʻrisida uzoq muddatli bashorat boʻyicha tavsiyanomalar Qishloq xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashiga Qoraqalpogʻiston Respublikasi Oʻsimliklar karantini va himoyasi agentligi hamda viloyatlar va Toshkent shahar Oʻsimliklar karantini va himoyasi boshqarmalariga yuboriladi. 2. Qishloq xoʻjaligi vazirligi. Oʻzbekiston fermer, dehqon xoʻjaliklari va tomorqa yer egalari kengashi, Agentlik rasmiy veb-saytlarida eʼlon qilinadi. kelgusi yil yanvar oyining 15 sanasigacha